 Na WINNIE ONYANDO WAKENYA Jumanne walipata hasara ya mamilioni ya fedha baada ya umeme kupotea kote nchini kwa takribani muda wa saa saba. Biashara nyingi ambazo hutegemea umeme zilikwama kote nchini na baadhi ya wafanyabiashara waliozungumza na Taifa Leo walilalamikia kupata hasara kubwa. Wakenya walitumia mitandao ya kijamii kushutumu na kushinikiza kampuni ya kusambaza umeme, Kenya Power, kulipa fidia watumiaji wa kawi waliopoteza mapato yao. “Nadhani wanajeshi wa KDF wanafaa kuendesha kampuni ya Kenya Power. Tumechoshwa na umeme kupotea mara kwa mara,” akalalama Alinur Mohamed, mtumiaji wa Twitter. Mary Atieno, mfanyabiashara anayemiliki kibanda cha saluni jijini Nairobi, alisema kuwa alipata hasara kutokana na kupotea kwa nguvu za umeme. “Kwa siku, mimi huingiza takriban Sh3,000. Leo sijapata wateja kutokana na hitilafi ya umeme,” akasema Bi Atieno. Kulingana na Charity Kilei, mfanyabiashara anayemiliki duka la kuunda keki jijini, kupotea kwa umeme kulimfanya apoteze wateja. Alilalama kuwa baadhi ya bidhaa zake alizohifadhi kwenye jokofu ziliharibika kutokana na kupotea kwa umeme. “Hatujui umeme utarudi saa ngapi. Kenya Power ikiendelea hivi, basi ni vyema tutafute njia mbadala ya kupata umeme,” Bi Kilei aliambia Taifa Leo. Kampuni ya Kenya Power ilisema kuwa umeme ulipotea baada ya nguzo za bwawa la Kiambere kuangukia laini kadhaa zenye urefu wa kilomita 220 zinazosambaza umeme. Nguzo Kuanguka Nguzo hizo zilizoanguka mwendo wa saa nne asubuhi zilisababisha ukosefu wa umeme katika maeneo ya Nairobi, Bonde la Ufa, Magharibi mwa Kenya na maeneo ya Nyanza Kusini. Baadhi ya maeneo yalioathiriwa na hitilafi hiyo ni Nairobi, Kisumu, Nakuru, Eldoret, Nyeri, Murang’a, Nanyuki, Turkana, Mombasa, na Kakamega. Nguzo hiyo inayopatikana katika mpaka wa Kaunti za Embu na Kitui utoa takriban asilimia 17 ya jumla ya mahitaji ya umeme nchini. Katika taarifa ya baadaye, kampuni hiyo ilitangaza kuwa nguvu za umeme zilirejeshwa katika sehemu za Nairobi, Nyanza Kusini, Mlima Kenya, Kaskazini mwa Kenya, Katimwa Bonde la Ufa na Magharibi mwa Kenya. “Kazi inaendelea na tutahakikisha kuwa maeneo mengine pia yamepata umeme,” ikasoma taarifa. Haya yanajiri wiki chache tu baada ya kampuni hiyo kulazimishwa kupunguza gharama ya umeme kwa asilimia 15. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  